मुरगांवः दाबोळी- वाडेच्या मेर्सीसवाडे साळकार वसणुके लागसार आशिल्ल्या तळ्यांतल्या दोन मानग्यां मदल्या ल्हान मानग्याक थळावे लोक आनी प्राणीमित्र ग्रासियस कुतिन्हो हांणी हेरांच्या आदारान धरलें. उपरांत ताका गोंय रान विभागाचे सुवादीन केलें.
 त्या तळ्यांत अजून एक व्हड मानगें आसा. ताका धरचे खातीर थळाव्या लोकांनी सांपळो रचला, अशी म्हायती कुतिन्हो हांणी दिली. ह्या मानग्याक धरपाक रान विभागान लेगीत थळाव्यांक आदार करचो, असो उलो काँग्रेस फुडारी कॅप्टन विरियातो फर्नांडीस हांणी मारला.
 फाटल्या कितल्याशाच म्हयन्यां सावन वास्को- वाडेच्या साळकार वसणुके लागसार आशिल्ल्या तळ्यांत दोन मानगीं थळाव्यांक दिसतालीं. ताका लागून लोकां मदीं भिरांतीचें वातावरण पातळिल्लें. ह्या तळ्यांत मानगीं आशिल्ल्याची म्हायती राज्य रान विभागाक दिल्ली. पूण तांकां तीं मानगीं धरपाक येस येवंक नाशिल्लें.
 वाडे वाठारांतले नुस्तेंमार वेवसायीक तशेंच प्राणीमित्र ग्रासियस कुतिन्हो हांणी थळाव्या लोकांचे मजतीन सांपळो रचून मानग्यांक धरपाचो यत्न सुरू केल्ले. ह्या यत्नांक 5 जुलयाक येस मेळ्ळें आनी ल्हान मानगें सांपडलें.
 धरिल्लें ल्हान मानगें एका फुटा परस उंच आसा. मानगें धरिल्ल्याची खबर रान विभागाच्या अधिकाऱ्यांक दिली. ह्या तळ्यांतल्या व्हड मानग्याक धरपाक रान विभागान आपल्या कर्मचाऱ्यां सयत आधुनीक पद्दतीचे सामुग्रीच्या आदारान धरचें, अशी मागणी कॅप्टन विरियातो फर्नांडीस हांणी केल्या. हे वसणुकेंत ल्हान भुरगीं आसात. थंय व्हड दुर्घटणां घडचे आदीं रान विभागान हें प्रकरण गंभीरतायेन घेवन व्हड मानग्याक धरचे खातीर यत्न करचे, अशी मागणी प्राणीमित्र कुतिन्हो हांणी केल्या.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 